मुंबई: प्रधानमंत्री मोदी के अचानक पाकिस्तान दौरे पर केंद्र और महाराष्ट्र में उनकी अहम सहयोगी पार्टी शिवसेना ने चुटकी ली है। पार्टी के मुखपत्र 'सामना' की ताजा संपादकीय में शिवसेना ने लिखा है जो हाल अटल बिहारी बाजपेयी का हुआ था वो मोदी का ना हो। शिवसेना ने बीजेपी के रवैए पर सवाल उठाते हुए यह भी लिखा है,"अगर कांग्रेस का पीएम ऐसा करता तो क्या बीजेपी उसका स्वागत करती?"
PM मोदी का मास्टर स्ट्रोक
प्रधानमंत्री मोदी के निर्णय को मास्टर स्ट्रोक बताते हुए शिवसेना ने लिखा है,"प्रधानमंत्री नरेंद्र मोदी कमाल के साहसी हैं। इसीलिए वे अचानक लाहौर में घुस गए (उतर पड़े) और उन्होंने पाकिस्तान के प्रधानमंत्री नवाज शरीफ को जन्मदिन की शुभकामनाएं दीं। मॉस्को, काबुल की यात्रा करते हुए मोदी के हवाई जहाज ने अचानक लाहौर की ओर मुड़कर राजनीतिक ‘मास्टर स्ट्रोक’ मारा है ऐसी चर्चा शुरू है। राजनीतिज्ञ धुरंधर होने के कारण मोदी इस तरह के साहसी निर्णय ले सकते हैं, ऐसा कहा जा रहा है।"
बीजेपी के रुख पर सवाल
आगे बीजेपी के रवैए पर सवाल उठाते हुए शिवसेना ने लिखा है,"मोदी पाकिस्तान से रिश्ता सुधारने के लिए जिस तरह का श्रम कर रहे हैं वह प्रशंसनीय है, लेकिन मोदी जिस तरह श्रम कर रहे हैं, इसी श्रम के एक हिस्से के रूप में कांग्रेस का कोई प्रधानमंत्री अचानक लाहौर या कराची उतरा होता तो ‘भाजपा’ ने उस कृति का आज की तरह जोरदार स्वागत किया होता क्या? ऐसा सवाल देश के मन में उठ रहा है।"
शापित है पाकिस्तान की भूमि
पाकिस्तान दौरे पर तंज कसते हुए शिवसेना ने लिखा है, "इसके पहले हिंदुस्तान के जो राजनीतिज्ञ पाकिस्तान के पीछे लगे उनकी राजनीति आगे बहुत नहीं चली ऐसी एक अंधश्रद्धा है। लालकृष्ण आडवाणी ‘जिन्ना’ की कब्र पर जाकर उनका गुणगान कर आए और उनकी राजनीति का ग्राफ गिरने लगा और आज वे अलग-थलग पड़े हैं। वाजपेयी ने पाकिस्तान से रिश्ता सुधारने के लिए मन से ‘लाहौर बस’ छोड़ने से लेकर आगे आगरा में जनरल मुशर्रफ से मुलाकात करने का श्रम किया। लेकिन उसके बाद वाजपेयी के नेतृत्व में भाजपा की सरकार फिर सत्ता में नहीं आ सकी। पाकिस्तान की भूमि इस तरह की शापित है।" उस शापित भूमि का चुंबन करना महंगा पड़ता है, क्योंकि लाखों निरपराधियों का खून उस भूमि ने सोख रखा है।"
hin_Deva bho_Deva hin_Deva mag_Deva hin_Deva hin_Deva hin_Deva